
Narva Kultuurimaja Rugodiv taidlusringide osalustasu kehtestamine
1. Asjaolud ja menetluse käik

Narva Kultuurimaja Rugodiv taidlusringide ja -kollektiivide osalustasu on kinnitatud Narva Linnavalitsuse 14.04.2004. a määrusega nr 275 „Kultuurimaja Rugodiv taidlusringide osalustasu määramine“. Osalustasu suuruseks kehtestati 50 krooni ehk 3,20 eurot kuus ja see ei ole tollest ajast muutunud. 08.04.2015. a kultuurimaja juhtkond esitas taotluse palvega suurendada osalustasu suurust kuni 4,00 euroni kuus.

2. Õiguslikud alused

Vastavalt kohaliku omavalitsuse korralduse seaduse § 30 lõikele 3 kehtestab valla- või linnavalitsus oma korraldusega valla või linna asutuse poolt osutatavate teenuste hinnad.
3. Otsus

3.1 Kehtestada Narva Kultuurimaja Rugodiv taidlusringide ja -kollektiivide osalustasu 4,00 eurot kuus.
3.2 Lubada Narva Kultuurimaja Rugodiv direktoril:

3.2.1 vabastada vähekindlustatud perekonnadest lapsed kuni 20% ulatuses osalustasu tasumise kohustusest lapsevanema või hooldaja kirjaliku avalduse ja perekonna tulu tõendavate dokumentide alusel;

3.2.2 vabastada osalustasu tasumise kohustusest täiskasvanute taidluskollektiivides harrastavad üliõpilased, töötud, pensionärid ja puhkpilliorkestri muusikud vastavate dokumentide esitamisel.

3.3 Osalustasu tasumise kohustusest vabastamise otsustab Narva Kultuurimaja Rugodiv direktor üks kord kuus.

3.4 Osalustasu tasutakse igakuiselt Narva Kultuurimaja Rugodiv tegevushooaja (9 kuu) vältel.

3.5 Tunnistada Narva Linnavalitsuse 14.04.2004. a määrus nr 275 „Kultuurimaja Rugodiv taidlusringide osalustasu määramine“ kehtetuks.

4. Rakendussätted 

4.1 Korraldust võib vaidlustada Tartu Halduskohtu Jõhvi kohtumajas 30 päeva jooksul                     korralduse teatavakstegemise päevast arvates.
4.2 Korraldus jõustub 01.09.2015. a.

